
Poate să le pară cam “de şanţ” unora felul cum se zugrăveşte (din cele ce urmează) 
starea de decădere duhovnicească a “Țării Româneşti” (adică Muntenia), pe 
vremea domniei lui Radu Vodă, înainte de a veni la păstorie Cuviosul Nifon, fostul 
Patriarh al Țarigradului. 


Însă trebuie de ţinut seamă că în vremea aceea norodul pravoslavnic din toate 
părțile era încă tulburat mult de “Scandalul de la Florenţa” şi multe Biserici 
ortodoxe au rupt legătura cu Patriarhia Ecumenică de la Constantinopol. Între 
acestea era şi Biserica Ţării Româneşti (a Ungro-Vlahiei) care rupsese de mult 





legătura şi se conducea mai mult de sine, îngrădindu-se cu Biserica sârbească şi 
bulgară (mai mult pentru nevoile hirotoniilor). 


In vremea aceea de zdruncinare duhovnicească, la noi în ţară nu se aflau şcoli, nici 
“dascăli” învăţaţi şi nici cărți româneşti prin care să se lumineze norodul în cele ale 
credinţei. 


In schimb propaganda papistăşească luase un mare avânt prin Episcopiile 
“catolice” a Cumanilor, a Argeşului, a Milcovei şi a Severinului (acestea sunt 
numai din Muntenia). 


Pentru asta bietul norod trăia în nedumerire şi era stăpânit de multe obiceiuri rele 
şi de superstiții. 


Lipsa de îndrumare duhovnicească nu era o rânduială sănătoasă nici în dregătoriile 
politice ale ţării, de aceea cuviosul Nifon (despre care ne este povestirea) a 
întâmpinat multe greutăți la păstoria Bisericii din Țara Românească şi în cele din 
urmă a suferit prigoană şi izgonirea din scaune pe nedrept. 


Cel care a scris viaţa cuviosului a fost unul dintre fiii lui duhovniceşti, având viaţă 
îmbunătățită, care cunoştea bine Țara Românească şi prin urmare, spusele lui sunt 
vrednice de crezare. 


Impletind versurile ce urmează, m-am folosit numai de materialul aflat în biografia 
Sfântului, fără să adaug decât doară câteva cuvinte de încheiere. 


Înainte de a intra în materia povestirii, aş vrea să atrag atenţia încă despre un lucru 
şi anume: se ştie din istorie că în vremea cea veche, erau trimişi uneori în ţările 
noastre arhierei şi egumeni străini (mai mult cu sila) ca să păstorească norodul, ori 
să chivernisească anumite mânăstiri (fără să-i aleagă şi fără să-i dorească cineva 
din ţară!). 


Mai totdeauna, asemenea “Păstori” nu zăboveau mult la noi, ci erau siliți să plece 
“acasă”, de multe ori “cu nepusă masă”! Dar asta se întâmpla numai cu cei 
“nepofitiţi” şi nealeşi după canoane. 


Nu trebuie să socotească cineva în rândul “păstorilor nepoftiţi” şi pe Sfântul şi prea 
înțeleptul Ierarh Nifon de la Argeş, despre care ne este cuvântul. Acest vestit 
dascăl al Bisericii, care a stat ca un sfeşnic luminos în scaunul Patriarhiei 
Ecumenice, nu a fost trimis de cineva din afară şi nici el singur n-a râvnit 





dregătorie sau avere în ţară la noi. El a fost adus cu multe rugăminți şi cu 
îndelungate stăruinţe, de către voievodul de atunci al Ţării Româneşti (Radu 
Vodă), cu sfatul boierilor şi al clericilor. 


Pentru asta scoaterea lui pe nedrept din scaun şi izgonirea din ţară a fost un act de 
mare nedreptate, care a mâniat pe Dumnezeu, aducând după sine pedeapsă pentru 
voievodul Radu şi pentru ţara întreagă. 


Crâmpei din Viaţa Sfântului Nifon de la Argeş care a fost patriarh la 
Constantinopol 


Pe vremea când domnea la Argeş 
Semeţul Radu Voievod 

Era nedumerire mare 

Şi decădere în norod. 


Atunci, în “Ţara Românească” 
(Cum spun bătrânii scriitori) 
Lipsea duhovniceasca hrană 
Şi bunii povăţuitori: 


Beţia şi destrăbălarea 
Se răspândea în largul său 
Şi nu era atuncea cine 
Să pună stavilă la rău. 


Când toţi se rătăceau în noapte 





Cu întuneric pierzător, 
A răsărit de peste mare 
“Luceafăr prea luminător”. 


Vestitul pustnic, Sfântul Nifon, 
Care fusese Patriarh, 

A fost trimis atunci de Domnul 
La noi în ţară Chiriarh. 


Chemat fiind de Radu Vodă 
A fi “duhovnicesc Păstor”, 
EI pune regulă în toate 

Şi dăscăleşte pe popor. 


Mustrând mereu fărădelegea 
Nu cruţă nici pe dregători 

Şi nici pe însuşi Radu Vodă, 
Cel mândru între Domnitori 


Acesta, mai întâi, primeşte 
Mustrarea Sfântului cu drag, 
Dar mai pe urmă lasă “masca”, 
Școţându-şi ura în vileag. 


“Ai fost chemat — îi zice Vodă - 
Să ai al Păstoriei Post, 

lar Prea Sfinţia ta, Părinte, 

Ne strici al rânduielii rost! 


Suntem doar trăitori în lume, 
Cu obiceiuri bătrâneşti 

Şi nu putem pleca grumazul 
La rânduieli călugăreşti! 


N-ajunge că le-ai pus la Preoţi 
Şi la călugări rânduieli? 

Te-ai apucat să te amesteci 
Într-ale mele socoteli! 


Acum nu ne mai trebuie 





In ţară păstoria ta, 
Deci pleacă întru “ale tale”, 
Aici nu ai ce căuta! 


Însemnarea întâia pentru Sfântul Nifon 


Sfântul Nifon se trăgea din părțile Peloponezului. Numele lui de botez era 
Nicolae. Era om învăţat şi îmbunătăţit în fapte încă din vârsta copilăriei. A plecat 
pe ascuns de acasă, în anii tinereţii şi a intrat sub ascultarea unui sihastru vestit de 
la Epidaur, cu numele Antonie. 


La sihăstria asta a primit cinul călugăresc şi a pus temelie nevoinţelor duhovniceşti. 
Ocupaţia lui era caligrafia (scrisul), din care îşi agonisea hrana. După săvârşirea 
Părintelui său a mai petrecut o vreme cu vestitul dascăl Zaharia (călugăr aghiorit) 
de la care a învăţat filozofia (cea după Dumnezeu). După ce dascălul său ajunge 
Episcop, cuviosul Nifon pleacă în Sfântul Munte unde este primit la Mânăstirea 
Dionisiului. Podoaba virtuţilor lui şi înţelepciunea cuvintelor l-au făcut vestit în 
toate părţile. Mânăstirile din Sfântul Munte se întreceau care mai de care să-l 
cheme să ţină cuvânt de învăţătură fraților. Alergau sihaştrii din pustietăţi să se 
îndulcească din gura cea curgătoare de miere. 





Ocupaţia lui mai de seamă, pe lângă învăţătura fraţilor era scrisul, la care avea 
mare talent. 


N-a trecut multă vreme şi a trebuit să părăsească Mânăstirea (spre părerea de 
rău a lui şi a fraţilor), fiind ales Arhiepiscop la vestita cetate a Tesalonicului. 
Fiind lumea tulburată din cauza soborului viclean de la Florenţa, unde s-a pus la 
cale unirea ortodocşilor cu papistaşii, Sfântul Nifon s-a străduit să întărească 
norodul ortodox împotriva uneltirilor papistăşeşti. 


Predicile lui erau ascultate de toţi, ca şi cele ale Sfântului loan Gură de Aur, căci în 
vremea aceea nu se afla alt luminător vestit ca Sfântul Nifon. De la Tesalonic a 
fost chemat la Constantinopol, unde ajunge Patriarh Ecumenic (a toată lumea). 
Viaţa şi cuvintele lui îl făceau să strălucească întocmai ca un soare în toată lumea 
pravoslavnică. 


În vremea păstoriei lui mulţi dintre iudei şi dintre păgâni au primit Sfântul 
Botez, atraşi fiind de podoaba vieţii lui şi de minunatele lui cuvinte. Cu povaţa lui 
mulți dintre rătăciți (armeni şi papistaşi) se întorc la dreapta credinţă şi mulţi dintre 
creştinii râvnitori primesc cununa muceniciei, mărturisind pe Hristos în faţa 
Stăpânirii păgâneşti, fiind înarmaţi cu rugăciunile şi cu îndemnurile Sfântului 
Nifon. 


Dar vrăjmaşul mântuirii şi organele lui nu puteau să rabde strălucirea acestui 
minunat Luminător al Bisericii. Au uneltit toate meşteşugurile ca să-l înde- 
părteze de la turmă. 


> Mai întâi s-au ridicat împotriva lui o parte din clerici (care erau otrăviţi de 
zavistie şi l-au silit să plece în surghiun). Însă Biserica n-a putut răbda mult 
lipsirea luminii lui, ci l-a chemat în scurtă vreme să lumineze în sfeşnicul 
obştesc al Pravoslaviei. 

> A doua oară a fost scos cu sila din scaunul păstoriei de către sultanul 
turcesc, pe motiv că nu i-a dat cinstea cuvenită, când l-a întâlnit pe drum. 


Fiind îndepărtat cu tiranie de la cârma Bisericii, era ţinut sub pază la Adrianopol. 
Aflând despre asta voievodul Munteniei Radu, l-a rugat să primească păstoria 
Bisericii din Ţara Românească şi el va mijloci ca să fie slobod din partea 
Srăpânirii. După mai multe rugăminţi din partea voievodului şi a boierilor, 
Cuviosul Nifon primeşte propunerea şi este adus în ţară ca mitropolit al Ungro- 
VIahiei (Munteniei). 





Fiind pe atunci mare lipsă de carte şi de povăţuitori duhovniceşti, Sfântul Nifon a 
avut de luptat mult cu apucăturile cele rele care erau învechite la norod. A pus 
rânduială pe la biserici şi mânăstiri, povăţuindu-şi turma pe calea mântuirii, cu 
multă râvnă şi cu adâncă înţelepciune. Mustra pe toţi cei care defăimau legea, fără 
a se sfii de cei mari. Mustra când era nevoie şi pe preoți şi pe dregători şi chiar pe 
semeţul domnitor al ţării, Radu Vodă. 


La început, voievodul primea poveţele Sfântului şi părea a fi bucuros de 
orânduielile lui, însă n-a răbdat multă vreme. A venit prilejul ca să-şi dea pe faţă 
mândria lui (să-şi arate arama); 


În vremea aceea s-a oploşit la curtea Iui Radu Vodă un boier fugar din Moldova, 
cu numele Bogdan. EI îşi lăsase acasă femeia şi copiii fiind urmărit de stăpânire şi 
venind în Muntenia căuta ca să ia în căsătorie pe sora voievodului Radu. Radu s-a 
învoit la această fărădelege măcar că ştia despre familia lui Bogdan din Moldova. 


Sfântul Nifon s-a împotrivit acestei cununii necanonice şi a mustrat cu asprime pe 
boier şi pe voievod, arătându-le scrisoarea de la femeia legitimă a lui Bogdan. 


Dar vorbele Sfântului n-au fost luate în seamă de ei, ba dimpotrivă, s-au sculat 


amândoi cu dușmănie împotriva Sfântului Păstor şi la urmă I-au silit să plece din 
(ară. 


Atuncea cuviosul Nifon, 
Mustrând pe mândrul voievod, 
Vorbeşte întru adunare, 

(La dregători şi la norod);: 


“M-am străduit să apăr “Legea”, 
Cu râvnă după Dumnezeu 

ŞI pentru asta Domnul vostru 
Mă scoate de la postul meu! 


Rămâneţi, fiilor, de-acuma, 
Mai mult nu mă aveţi cu voi! 
Dar vor veni pe capul Țării 
Necazuri grele şi nevoi! 


Nelegiuitul cel de Radu 
Cu moarte grea se va sfârşi, 





Că răilor le vine vremea 
Când, căutând, nu m-or găsi!” 


Zicând acestea cuviosul, 
Îşi pune sfântul omofor 

Şi leagă pe Bogdan-boierul 
Și pe semeţul Domnitor. 


Apoi se-ntoarce spre Neagoe, 
(lubitul fiu duhovnicesc 

Din viţă veche domnitoare) 
Zicând cu glasul părintesc: 


De-acuma, fiule, nevoia 

Ne face să ne despărţim, 

Dar noi cu Duhul - întru Domnul - 
De-a pururea avem să fim! 


Plângând Neagoe cu suspinuri 
Ca cel orfan se tânguia: 


De-acuma altă sprijineală 
La cine oare voi afla? 


Ai fost dulceaţa vieţii mele 
ŞI sprijinul duhovnicesc, 
Cum pot să sufăr eu de tine 
Pe viitor să mă lipsesc? 


Zicând acestea cu durere, 

La inimă se sfâşia 

ŞI sta îngenunchiat, rugându-l 
Blagoslovenie să-i dea. 


Iar el, îmbrățişând pe tânăr, 
Îl mângâia cu glasul blând 
Şi cele ce vor fi pe urmă 
Le-a arătat atunci zicând 


Mânia cea dumnezeiească 
In ţara voastră va veni; 





Pe mulţi din neamul tău va pierde, 
Iar tu nevătămat vei fi! 


Eu merg precum voieşte Domnul, 
Lăsându-te în seama Lui 

Vei trece pe sub “spada morţii”, 
Apoi la Tron te vei sui! 


Păzeşte sfaturile mele, 

Şi Dumnezeu te va păzi, 
Că rugăciunea mea smerită 
În toate te va însoţi! 


Zicând acestea Fericitul, 
L-a sărutat pe el cu drag, 
Apoi făcând o rugăciune, 
Apucă “drumul de pribeag”. 





Însemnarea a 2-a pentru Sfântul Nifon - După izgonirea din scaun 


Înainte de a pleca din ţară, cuviosul Nifon afuriseşte în sobor pe nelegiuitul 
Bogdan şi pe toţi care fură părtaşi cu el la fărădelege (adică pe Radu Vodă). 
Aflând de asta voievodul, a dat ordin în toată ţara ca nimeni să nu dea nici un 
respect cuviosului Nifon şi ameninţa cu pedeapsă de moarte pe cel care ar îndrăzni 
să-l găzduiască ori să-l ajute cu ceva. 


Dar cuviosul Nifon a fost îngrijit o bucată de vreme de către iubitul lui fiu 
duhovnicesc Neagoe, care se trăgea din familia veche domnitoare a “Basa- 
rabilor” şi care ţinea foarte mult la Sfântul. 


lar când a fost să plece din ţară cuviosul Nifon, atunci a fost mare durere pentru 
evlaviosul tânăr. Atunci a auzit rostindu-se cuvintele prooroceşti ale părintelui său 
duhovnicesc pentru cele ce vor urma în ţară după plecarea lui. 


Mergând necunoscut de nimeni, 
La Sfântul Munte s-a oprit 

ŞI paznic la catâri acolo 
Egumenul l-a rânduit. 





O! Pogorâre negrăită! 
Acelui minunat Ierarh! 
Ce sta pe tron odinioară, 
A toată lumea Patriarh! 


De o smerenie ca asta 

Şi Îngerii s-au minunat 
Iară vrăjmaşii mântuirii 
De asta s-au înspăimântat! 


Dar Dumnezeu Prea Milostivul 
Nu l-a lăsat necunoscut, 

Ci arătat la tot soborul 

(Întru minune) l-a făcut. 


Căci în vedenie s-arată 
Botezătorul lui Hristos 

Şi porunceşte cu asprime 
Ameninţând pe Proestos: 
Adună-ţi repede frățimea, 
Ca să întâmpini cu sobor 
Pe Patriarhul Ecumenic, 
Pe marele Luminător! 


I-ajunge multa pogorâre, 
Ajunge lui cât s-a smerit! 
Primiţi cu cinste pe Păstorul! 
Destul a stat acoperit! 


Lovind în toaca de aramă 
Soborul tot s-a adunat 

Şi, cu făclii şi tămâiere 

Pe Sfântul l-au întâmpinat. 
Privelişte prea mişcătoare 
Era atuncea de văzut 


Când Sfântul aducea catârii 
Venind pe jos de la păscut! 


Văzând în poartă adunarea 





Şi clopotele auzind, 
S-a dat în dosul mânăstirii, 
Nimic de sine bănuind. 


Soborul însă cu grăbire 
Întâmpinare i-a făcut, 

Iar el, căzând lor la picioare, 
Plângând, iertare le-a cerut. 


Atunci Egumenul, cu cinste, 
Pân-la pământ s-a închinat 
ŞI dreapta cea arhierească 
Cu plânsete a sărutat. 


Acele vorbe mişcătoare 

Ce s-au rostit atunci de toţi, 
În faţa slugii prea smerite 
A le descrie nu le poţi! 


In sunete veselitoare 


De clopote şi de cântări, 
S-a închinat toată frăţimea, 
Cerându-i binecuvântări. 


Iar cei cari mai înainte 

Pe Cuvios îl defăimau, 
Cerând cu lacrămi iertăciune, 
Amar acum se tânguiau! 


EI, sărutându-i părinteşte, 
Le-a spus cuvinte de folos, 
Apoi intrând în mânăstire 
Se nevoia întru Hristos. 





Însemnarea a 3-a pentru Sfântul Nifon - După plecarea lui din Muntenia şi 
săvârşirea lui la Aton 


La mânăstirea Dionisiului din Sfântul Munte (cu hramul Sfântul loan Botezătorul) 
era aşa rânduială ca toţi cei care doreau să fie închinoviaţi, trebuiau să slujească 
mai întâi la catârii mânăstirii (adică la “odaie”, cum se zicea la noi). 


La această slujbă a fost rânduit şi cuviosul Nifon, fostul patriarh ecumenic şi 
păstor duhovnicesc al “Ţării Româneşti”. Acolo slujea ca un argat, păscând 
catârii şi cărând cele de nevoie pentru mânăstire, din pădure şi de la metoc (căci 
nu-l mai cunoştea nimeni şi nici el n-a spus cine este şi de unde vine). 


Odată i-a venit rândul să facă de strajă noaptea din cauza piraţilor, care prădau 
mânăstirile. Pe la miezul nopţii pe când îşi făcea rugăciunea obişnuită, l-au 
văzut nişte fraţi şi pustnici îmbunătăţiți din apropiere că era la înfăţişare ca o 
pară de foc şi minunându-se au spus egumenului pentru asta. Atunci egumenul 
a rânduit ca să se facă rugăciunile de obşte spre a descoperi Dumnezeu taina 
acelui frate începător. Atunci S-a arătat Sfântul loan Botezătorul Egumenului în 
vedenie poruncindu-i să întâmpine cu cinste pe Sfântul Nifon. 





In chipul acesta s-au vădit cele ascunse ale smeritei slugi care făcea corvoadă la 
Mânăstirea Dionisiului. 


Făcându-i-se primirea cu cinste ca unui Patriarh, s-a rugat de toţi ca să-i rânduiască 

ascultare în mânăstire, fără a face deosebire de ceilalți frați din sobor. Deşi era 

acum bătrân şi slab, îşi petrecea viaţa cu multe osteneli, îndeplinind treburile 

cele mai de rând şi întărind pe fraţi prin pilda vieţii lui şi prin cuvintele lui cele 
line de dar. EI era întru toate şi pentru toți 


Multe semne şi minuni a arătat Dumnezeu prin rugăciunile acestui pustnic smerit şi 
prea luminat Ierarh al lumii! 


Odată primejduindu-se fraţii mânăstirii cu barca pe mare, când aduceau 
merinde de la metoc, cuviosul Nifon a făcut rugăciune fierbinte pentru ei şi s-au 
domolit îndată valurile mării. Cunoscând fraţii puterea rugăciunii lui, l-au rugat 
cu multă Stăruință ca să le dea ceva blagoslovit de el spre a fi păziţi în vreme de 
primejdie, pe viitor. Atunci Cuviosul Nifon, căzând în genunchi la rugăciune, le- 
a blagoslovit un fier (ce aveau în corabie), zicându-le să-l păstreze în loc curat şi 
la vreme de primejdie să-l slobozească cu o frânghie în apă şi se vor izbăvi de 
primejdie (numai dacă îşi vor ţine regulat pravila şi canonul). Şi era lucru de 
mare mirare, căci prin Slobozirea fierului în apă, se domoleau numaidecât 
valurile, ca şi cum s-ar fi cucernicit de atingerea lui. Oricând se ivea primejdia 


minuni prea Slăvite cu fierul acela, încât fraţii îl ţineau la mare cinste, 
închipuindu-şi că au împreună cu ei pe Sfântul. 


S-a păstrat la corabia mânăstirii Dionisiului “Fierul Nifon” peste 150 de ani, până 
când s-a pierdut în apă. 


Cuviosul Nifon alerga în toate părţile unde erau treburile mai grele spre a da ajutor 
şi a încuraja pe fraţi, căci fiind mânăstirea aşezată pe o coastă prăpăstioasă, cu 
multe necazuri şi primejdii îşi agoniseau cele de nevoie. Cuvintele lui erau ca un 
balsam de alinare pentru toţi, căci în tot Sfântul Munte nu se afla alt părinte 
duhovnicesc şi dascăl iscusit ca Sfântul Nifon. 


Aproape de sfârşitul vieţii lui, s-au adunat mulţimi nenumărate de monahi de prin 
toate mânăstirile şi de prin pustietăţi ca să ia blagoslovenia lui cea de pe urmă. Şi 
toţi erau cuprinşi de o jale negrăită pentru lipsirea povăţuitorului obştesc. 





L-au rugat atunci cu multe lacrămi şi cu amare tânguiri ca să le dea în scris o 
rugăciune de dezlegare pentru sufletele celor adormiţi (spre a se citi pe 
Mormânt). Atunci fericitul le-a lăsat “cu limbă de moarte” Molifta cea de dez- 
legare pentru răposaţi, pe care o foloseşte Sfânta Biserică de Răsărit până astăzi. 


La mormântul lui se săvârşesc minuni şi semne prea slăvite întotdeauna. 


Cu poveţele lui cele înțelepte şi cu rugăciunile lui cele bine primite de Dumnezeu, 
multe suflete s-au mântuit şi mulţi rătăciţi au aflat calea adevărului. Iar o parte din 
ei au primit cununa muceniciei, cu blagoslovenia lui. 


Doi ucenici a avut Sfântul mai aproape şi amândoi au fost numărați în rândul 
mucenicilor, mărturisind pe Hristos cu îndrăzneală înaintea stăpânirii păgâneşti 
(a turcilor). Amândoi ucenicii - Macarie şi Ioasaf - au petrecut împreună cu 
Sfântul în Muntenia şi după aceea l-au însoţit în Sfântul Munte. Macarie a 
mărturisit pentru Hristos în Tesalonic, în vremea când trăia încă Sfântul Nifon, 
iar Ioasaf a mărturisit în Constantinopol, după săvârşirea din viaţă a Părintelui 
său, după cum a fost proorocit şi blagoslovit de el. 


În chipul acesta minunat a vieţuit şi s-a săvârşit cuviosul Părintele nostru Nifon, 


prea strălucitul Luminător al lumii, piatra cea neclătită a răbdării, care s-a lămurit 
ca şi aurul în cuptor prin grele încercări şi primejdii. Pomenirea lui se săvârşeşte la 
11 ale lunii august. 


PS. Este de însemnat şi aceasta, că în vremea când argăţea (necunoscut) la catârii 
mânăstirii Dionisiului, au fost trimişi delegaţi de la Sinodul Arhiereilor din 
Constantinopol, ca să-l aducă înapoi pe “Tronul Ecumenic”, văzându-se lipsa care 
era în Biserică, după plecarea lui. L-au căutat în toate părțile având şi întărire de la 
sultanul turcesc ca să-l aducă neapărat la postul lui. Au mers şi la Sfântul Munte, 
iscodind pe la mânăstiri şi prin pustietăți pentru dascălul lor, însă nu l-au putut afla 
nicăieri, căci cine îşi putea închipui că “rândaşul” de la odaia Dionisiului a fost 
Patriarh a toată lumea şi luminătorul Ortodoxiei! 


Atunci în “Ţara Românească”, 
(Pentru semeţul voievod) 

A fost grozavă tulburare, 

La mânăstiri şi la norod. 


Stârnitu-s-au şi boale grele 
Şi secetă cu groaznic vânt, 





Ca o pedeapsă de la Domnul 
Pentru gonirea “celui Sfânt”! 


Din mult-acea neplouare, 
Pământul roadă n-a adus 
Şi toţi au cunoscut din asta 
“Bătaia Domnului de sus!” 


Abia şi-a cunoscut greşeala 
Nechibzuitul Domnitor, 

Şi căuta acum pe Sfântul 
În toate părţile de zor. 


Dar n-a putut să-i dea de urmă 
(Precum a şi fost proorocit), 
Apoi şi el căzu în boala 

Care cumplit l-a chinuit! 


Că trupul - de multe rane - 
Ca ciurul i s-a găurit 

Şi putrezind, ieşea dintr-însul 
Duhoare de nesuferit! 


Deci, neputând atuncea nimeni 
Să se apropie de el, 

Cu chinuri nemaipomenite 

S-a stins la Argeş, în “Castel”. 


lar după moartea lui — se spune - 
Că Dumnezeu a arătat 

Un semn de groaznică mânie, 
La toţi fiind înfricoşat! 


Mormântul lui la Mânăstire 
Era trei zile tremurând 

Şi toţi erau cuprinşi de spaimă, 
“Mânia cerului” văzând! 


Apoi la “Tronul de Domnie” 
Neînţelegeri au urmat, 





Suindu-se, cu tiranie, 
Boierii Mihnea şi cu Vlad; 


Iar pe Neagoe (despre care 
Mai înainte am vorbit), 

Au căutat ca să-l omoare 
Dar Sfântul Nifon l-a păzit. 


Prin rugăciunea cea fierbinte 
A Sfântului ocrotitor, 

Se izbăveşte de la moarte, 
Fiind ales ca Domnitor. 


Suindu-se pe “Tronul Ţării” 
Neagoe s-a călăuzit 

De rugăciunea şi povaţa 
Părintelui celui Sfinţit. 





Însemnarea a 4-a pentru Sfântul Nifon - Împlinirea proorocirilor lui pentru 
pedepsirea lui Radu Vodă şi a ţării 


În Muntenia, după plecarea silnică a cuviosului, au urmat multe necazuri şi 
tulburări. Din cauza secetei îndelungate şi a vânturilor celor rele, n-a rodit 
pământul nici pâine pentru hrana norodului şi nici păşune pentru vite, pentru asta a 
urmat foamete grea şi boli omorâtoare. La mânăstiri au fost tulburări şi răscoale în 


norod. lar boierimea s-a împărțit în tabere pentru ocuparea domniei. Din multa 
dușmănie ce era între ei, s-a vărsat mult sânge între fraţi, iar familia Basarabilor 
(din care se trăgea tânărul Neagoe, fiul duhovnicesc al Sfântului Nifon) a suferit 
prigoane înfricoşate şi însuşi Neagoe a scăpat prin minune de la moarte. 


Fiind acoperit prin rugăciunile sfântului său Părinte duhovnicesc, Neagoe se 
izbăveşte de la moarte sigură şi este ales Domnitor al Munteniei. În toată viaţa 
lui a păzit cu sfinţenie sfaturile cuviosului său Părinte, văzând cu ochii cum se 
împlineau toate vorbele lui. 


Fiind acum la bătrâneţe 
Smeritul “Pustnic şi Ierarh”, 
Prea cuvios îşi dă sfârşitul 
Adevărat “de Patriarh”! 


Fiind rugat de tot soborul 
EI lasă fraţilor când moare, 
Spre veşnica lui pomenire 
“Molifta cea de dezlegare”. 





Iar trupul lui cinstit rămâne 
Ca un izvor vindecător 
Şi sfânt “liman de ocrotire” 
Prea necăjitului sobor. 


Trimis-a deci atunci “solie” 
Evlaviosul Domnitor 
S-aducă Moaştele sfinţite 
În Țară pentru ajutor. 


Primindu-le cu multă cinste, 
Le-a pus deasupra, pe mormânt, 
Unde zăcea cu neiertare 

Acel ce izgonea pe “Sfânt”! 


Făcând obştească priveghere 
Prin semne s-a încredinţat 
Că fericitul lui Părinte 

Pe Radu Vodă l-a iertat. 


Cu negrăită bucurie 

Pe Sfântul l-au sărbătorit 

Şi toţi se vindecau de boale 
Prin darul lui cel prea slăvit. 


Căci orbii dobândeau vederea 
ŞI cei ologi se îndreptau, 

Iar cei cu duhuri necurate, 
Prin darul lui, se izbăveau! 


Odată — noaptea — Sfântul Nifon 
S-a arătat lui Vodă-n vis 

Şi, sfătuindu-l părinteşte, 

La urmă către el a zis: 


“De-acuma, fiule iubite, 
Trimite-mi trupul înapoi, 
Să ne fie pentru mângâierea 
Soborului întru nevoi!” 





Deci ascultându-l voievodul, 
La Aton iarăşi l-a trimis, 
Oprind cinstitul cap şi mâna, 
Precum “Soborul 1-a permis”. 


De-atunci la Curtea de Argeş 
Păstratu-s-a cinstitul cap 

În prea măreaţa mânăstire 

A lui Neagoe Basarab. 


Iar trupul “Sfântului”, la Aton, 
Rămâne ca cinstit odor, 

Păstrat în cea mai scumpă raclă 
De la numitul Domnitor. 





Însemnarea a 5-a pentru Sfântul Nifon - Aducerea Sfintelor moaşte în Ţară, 
iertarea lui Radu Vodă şi întoarcerea moaştelor 


Aflând evlaviosul Domnitor Neagoe despre săvârşirea întru Domnul a Sfântului 
său Părinte duhovnicesc, a trimis pe doi egumeni mai însemnați şi câţiva boieri cu 
daruri bogate şi cu scrisori la Sfântul Munte (în mânăstirea Dionisiului), cerând 
cinstitele Moaşte ale cuviosului Nifon, ca să fie aduse în Muntenia spre 
blagoslovenia şi iertăciunea Ţării întregi şi spre dezlegarea afuriseniei răposatului 
voievod Radu, care murise neîmpăcat. 


Grea de tot a fost pentru sobor cererea aceasta şi nu s-ar fi învoit cu nici un 
chip, însă Cuviosul Nifon a arătat prin semne că este voia lui să împlinească 
dorinţa iubitului său fiu duhovnicesc, Neagoe. Nimeni dintre părinţi n-a 
îndrăznit să deschidă mormântul Sfântului, atunci marele Logofăt al lui Neagoe, 
având îndrăzneală şi încredere în multa evlavie a Stăpânului său, a început să 
sape la mormântul Sfântului şi îndată a ieşit o mireasmă prea minunată de la 
Cinstitele Moaşte, care s-a răspândit în toată latura aceea. Deci scoțând cinstitele 
Moaşte le-au aşezat într-o raclă prea scumpă şi s-a făcut priveghere de toată 
noaptea. Au alergat atunci din toate părţile monahi spre a se închina şi mulţi s-au 
vindecat de boli prin atingerea lor. 


Aduse fiind apoi în ţară la noi cu multă cinste, au fost primite la Dunăre de 
episcopii ţării cu mare sobor de clerici, de boieri şi de norod. 





Când s-au apropiat de cetatea lui Bucur (Bucureşti) a ieşit întru întâmpinare şi 
voievodul cu toată curtea lui. Îmbrăţişând cu lacrimi fierbinţi racla Sfântului a 
sărutat cu negrăită bucurie şi cu adâncă evlavie cinstitele Moaşte ale iubitului său 
părinte şi ocrotitor. Apoi ridicând pe umerii săi Racla Sfântului, dimpreună cu cei 
mai de seamă sfetnici ai săi au mers cu alai strălucit (în sunetele clopotelor şi al 
cântărilor) până la mânăstirea Dealu, care era zidită de Radu Vodă, unde era 
îngropat acesta. Acolo au aşezat racla cu Sfintele Moaşte pe mormântul lui Radu 
Vodă, ca semn de împăcare a Sfântului cu prigonitorul său. După aceea s-a făcut 
priveghere de toată noaptea, cu tot soborul şi cu toată “Curtea Domnească”. 


Pe la miezul nopții, aţipind puţin Neagoe (în vremea privegherii) i-a descoperit 
în vedenie cuviosul Nifon că s-a împlinit dorinţa lui şi a fost iertat răposatul 
Radu Vodă, pricinuind negrăită bucurie tuturor. 


După aceea s-au făcut litanii mari cu cinstitele Moaşte, prin multe locuri din ţară şi 
s-au săvârşit nenumărate minuni cu bolnavii care se atingeau de ele. Alerga 
norodul din toate părţile şi de peste hotare ca să se închine la racla Sfântului. Apoi 
luând înştiinţare prin vis ca să întoarcă cinstitele Moaşte la Aton, Neagoe Basarab 
le-a aşezat într-o raclă minunată şi le-a trimis cu cinste în Sfântul Munte. Ea este 
lucrată din aur cu un meşteşug neîntrecut şi-i împodobită peste tot cu pietre scumpe 
şi cu smalţ. Deasupra are zugrăvită Icoana Sfântului, având alături pe Neagoe 
îngenunchiat la picioarele lui. Toate “Proschinatarele” Sfântului Munte şi toţi care 
au trăit sau au vizitat Sfântul Munte mărturisesc că racla dăruită de Neagoe este un 
odor fără pereche — în scumpete şi în meşteşug. 


La trimiterea cinstitelor Moaşte din ţară, Neagoe Basarab - după aprobarea 
Soborului din Sfântul Munte - a oprit cinstitul cap şi mâna Sfântului Nifon, iar 
el a dăruit mânăstirii Dionisiului cinstitul cap al Sfântului loan Botezătorul (al 
cărui hram este mânăstirea) într-un chivot lucrat la fel din aur şi pietre scumpe. 


Odată cu cinstitele Moaşte, evlaviosul voievod a trimis şi multe daruri bogate 
pentru mânăstire, apoi a ridicat din temelie multe clădiri în cuprinsul mânăstirii 
Dionisiului, unde este pomenit totdeauna la Ctitori, la un loc cu Impăraţii bizantini. 


Cât a trăit Neagoe nu s-a despărțit nicidecum de Moaştele Părintelui său 
duhovnicesc, ci le purta cu sine oriunde mergea — ca un scut de apărare împotriva 
celor văzuţi şi nevăzuţi potrivnici. După moartea sa le-a dăruit Mânăstirii de la 
Curtea de Argeş, zidită de el. 





De la capul acestui minunat Ierarh şi grabnic ajutător al ţării noastre, la nevoie îşi 
iau binecuvântarea prea evlavioşii voievozi când pornesc la lupte împotriva 
păgânilor, a ungurilor şi a polonilor, vrăjmaşii credinţei şi ai neamului nostru. 


Cu rugăciunile cuviosului Nifon se înarmează marele voievod Mihai Viteazul, 
când îngrozeşte pe păgâni şi-i înfrânge de istov, care loveşte ca un fulger pe unguri 
şi pe poloni şi moare, apoi, ucis mişeleşte pe Câmpia Turzii. 


În trecerea lui spre locaşul de veci de la Mânăstirea Dealu - ctitoria cu mormântul 
lui Radu Vodă - capul lui Mihai Viteazul este prohodit în Biserica lui Neagoe de la 
Argeş, unde îl aşteaptă Sfântul patriarh Nifon, înconjurat de Sfinții mucenici, spre 
a-l întâmpina ca pe un adevărat mucenic al cauzei noastre naționale. 


Megalinaria (Mărimurile) Sfântului Nifon, glas 2, după melodia megalinariilor 
de la Paraclisul Maicii Domnului: Apo ton polon mu amartioan 

Tronul Ecumenic împodobeşti 

ŞI păstor pe urmă 

Te arăţi Ţării Româneşti, 

Apoi din Sfântul Munte 

Cu daruri vii la noi, 

Spre mântuirea turmei 

La vreme de nevoi. 


Troparul Cuviosului Nifon, glas 5, după: Tin tahian su schepin che tin boithian 
Ca sfeşnic în lume ai strălucit 

Şi la noi în ţară ai păstorit, 

Aşezând orânduieli 

Dăscălit-ai pe norod 

Izbăvindu-l de sminteli. 

Înalt Prea Sfinţite Nifon, 

Cel mare între Ierarhi 

Şi Sfânt între Patriarhi. 


Condacul, glas 3, pe melodia condacului de la Naşterea Domnului în greceşte 
(I Parthena simeron) 





Prea cinstitul cap al tău, 

La Curtea de Argeş, 

Depărtare celui rău 

S-a arătat totdeauna; 

Prea Cuvioase, 

Daruri dând la Voievozii cei vrednici 
ŞI pe calea mântuirii 

Îndrepţi pe cinstitorii tăi. 


Epilog 

Tulburările şi lipsa 

Care scrie c-au urmat 

Când l-au scos pe Sfântul Nifon, 
Astăzi iar s-au arătat! 


Iarăşi vezi în toată lumea, 
Cum a fost atunci la noi 
Urâciune între neamuri, 
Prigonire şi nevoi. 


Terminatu-s-a cu “Radu” 

Cel cu vechi “aşezământ”, 

Azi domneşte “Vlad cu Mihnea” 
În tot locul pe pământ! 


lar “Neagoe şi cu Nifon” 
Sunt de-a pururi prigoniţi 
Şi departe de la “turmă” 
Stau acuma surghiuniţi. 


Până când acei “legitimi” 
Nu vor fi la “locul lor”, 
Noaptea este fără lună, 
Munca este fără spor! 


(Ieroschimonahul loan Iacob 25 ianuarie 1955, în Schitul “Sfânta Ana” de la 
Hozeva, Valea Enon) 





